

**Р Е П У Б Л И К А Б Ъ Л Г А Р И Я**

**М И Н И С Т Е Р С К И С Ъ В Е Т**

**Проект !**

**ПОСТАНОВЛЕНИЕ № ……………**

**от ………. 2020 г.**

|  |  |
| --- | --- |
| **За** | **определяне на условията и реда за изплащане на компенсации на работодатели с цел запазване на заетостта на работниците и служителите при преустановяване на работа поради извънредното положение, обявено с решение на Народното събрание от 13 март 2020 г.**  |

**МИНИСТЕРСКИЯТ СЪВЕТ**

**ПОСТАНОВИ:**

**Чл. 1.** (1) На работодател, който поради извънредното положение, обявено с решение на Народното събрание от 13 март 2020 г., със своя заповед или въз основа на заповед на държавен орган, е преустановил работата на предприятието, на част от предприятието или на отделни работници и служители, може да се изплащат компенсации с цел запазване на заетостта на работниците и служителите в предприятието.

(2) Компенсации по ал. 1 се изплащат когато работата е преустановена за целия период или за част от периода на действие на Закона за мерките и действията по време на извънредното положение, обявено с решение на Народното събрание от 13 март 2020 г., но за не повече от три месеца.

(3) Компенсацията по ал. 1 е в размер на 60 на сто от размера на осигурителния доход за месец януари 2020 г. за всяко лице, за което е приложен режима по ал. 1 и на което ще бъде запазена заетостта за период не по-малък от периода, за който се изплащат компенсации. Компенсация не се дължи за работниците и служителите, за които работодателят получава финансиране за възнаграждения и осигурителни вноски от държавния бюджет, със средства от Европейските структурни и инвестиционни фондове или други публични средства.

(4) Работодателят изплаща пълния размер на трудовото възнаграждение на лицата по ал. 3 за съответния месец.

**Чл. 2.** За изплащане на компенсации по чл. 1 могат да кандидатстват работодатели, които:

1. са местни физически или юридически лица, както и чуждестранни юридически лица, които осъществяват стопанска дейност в Република България;

2. заявяват изплащане на компенсации на работници и служители, наети в секторите и икономическите дейности, посочени в Приложение 1, през месеца, предхождащ обявяването на извънредното положение;

3. нямат задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях към държавата или към общината, доказани с влязъл в сила акт на компетентен орган и по отношение на които работодателят не е предприел действия за тяхното разсрочване, отсрочване или обезпечение;

4. не са обявени в несъстоятелност или не се намират в производство по несъстоятелност или ликвидация;

5. запазят заетостта на лицата, за които са получили компенсация, за период не по-малък от периода, за който са изплатени компенсациите;

6. не прекратят трудови договори на работници и служители на основание чл. 328, ал. 1, т. 2, 3 и 4 от Кодекса на труда през периода, за който им се изплащат компенсации;

7. нямат установено с влязло в сила наказателно постановление или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301 – 305 от Кодекса на труда или чл. 13, ал. 1 от Закона за трудовата миграция и трудовата мобилност през период от 6 месеца преди издаване на заповедта за преустановяване на работа.

**Чл. 3.** (1) Изпълнителният директор на Агенцията по заетостта издава заповед за откриване на процедура за кандидатстване на работодатели за изплащане на компенсации по чл. 1.

(2) Информация за реда и условията за кандидатстване се публикува на интернет страницата на Агенцията по заетостта и на информационните табла в дирекции „Бюро по труда“.

**Чл. 4.** (1) Работодателят представя, включително и по електронен път в дирекция "Бюро по труда", обслужваща територията по месторабота на работниците и служителите по чл. 1, ал. 3, заявление за изплащане на компенсации по образец, утвърден от Изпълнителния директор на Агенцията по заетостта.

(2) Към заявлението се прилагат:

1. заповед на работодателя за преустановяване на работа по чл. 120в от Кодекса на труда;
2. декларация за обстоятелствата по чл. 2, т. 5 и 6;
3. списък на работниците и служителите, за които се подава заявление за изплащане на компенсации по реда на това Постановление. Списъкът съдържа данни за лицата - трите имена, ЕГН или ЛН, ЛНЧ, Служебен номер от НАП;
4. декларация, съдържаща данни за платежна сметка на работодателя, обозначена с Международен номер на банкова сметка (International Bank Account Number – IBAN), водена от доставчик на платежни услуги, лицензиран от Българската народна банка, или от клон на доставчик на платежни услуги, осъществяващ дейност на територията на страната.

**Чл. 5.** (1) Комисия, определена със заповед на директора на дирекция „Бюро по труда”, разглежда представените документи в срок до 7 работни дни от подаване на заявлението и извършва проверка за съответствие с критериите за изплащане на компенсации.

(2) Проверката на обстоятелствата по чл. 2 се извършва по служебен ред. Проверката по чл. 2, т. 2 и 3 се извършва въз основа на информация, предоставена от Националната агенция за приходите, а по чл. 2, т. 7 въз основа на информация, предоставена от Изпълнителна агенция „Главна инспекция по труда“.

(3) Комисията взема решение за съответствие или несъответствие на работодателя с критериите за изплащане на компенсации.

(4) В срока по ал. 1 директорът на дирекция „Бюро по труда” изпраща в Агенцията по заетостта списък на работодателите, които отговарят на критериите за изплащане на компенсации, решенията на комисията и документите по чл. 4, ал. 2, т. 3 и 4.

(5) Агенцията по заетостта изпраща по електронен път на Националния осигурителен институт обобщена информация по ал. 4.

(6) Дирекция „Бюро по труда” уведомява работодателите за решението на Комисията в срок до 2 работни дни от датата на решението.

**Чл. 6.** Изпълнителният директор на Агенцията по заетостта утвърждава образеца на декларациите по чл. 4, ал. 2, т. 2 и 4 и на решението по чл. 5, ал. 3.

**Чл. 7.** Националният осигурителен институт изплаща на работодателите компенсациите по чл. 1, ал. 3 въз основа на обобщената информация, предоставена от Агенцията по заетостта.

**Чл. 8.** (1) В случай на възстановяване на работа през периода на изплащане на компенсациите, работодателят уведомява писмено Агенцията по заетостта в срок от 3 работни дни от датата на издаване на заповедта за възстановяване на работа.

(2) Агенцията по заетостта изпраща информацията по ал. 1 по електронен път на Националния осигурителен институт.

**Чл. 9.** (1) Работодател, получил компенсации по реда на това Постановление, който не изпълни задължението си по чл. 2, т. 5 и 6 възстановява изплатените компенсации.

(2) Изплатените компенсации подлежат на доброволно внасяне към бюджета на държавното обществено осигуряване и на принудително събиране по реда на Данъчно-осигурителния процесуален кодекс.

**Чл. 10.** Изпълнението на дейностите и обмена на информация между Агенцията по заетостта и Националния осигурителен институт се осъществяват при условия и по ред, определени от Управителя на Националния осигурителен институт и Изпълнителния директор на Агенцията по заетостта.

**Допълнителна разпоредба**

**§ 1.** По смисъла на това Постановление "компенсации" са суми за трудови възнаграждения, които се изплащат на работодатели за запазване на заетостта на работници и служители при преустановяване на работата поради обявено извънредно положение.

**Заключителни разпоредби**

 **§ 2.** Постановлението се приема на основание §6 от Преходните и заключителни разпоредби на Закона за мерките и действията по време на извънредното положение, обявено с решение на Народното събрание от 13 март 2020 г.

 **§ 3.** Изпълнението на Постановлението се възлага на Изпълнителния директор на Агенцията по заетостта и Управителя на Националния осигурителен институт.

 **§ 4**. (1) Контролът по прилагането на Постановлението се възлага на Изпълнителна агенция „Главна инспекция по труда“.

(2) Агенцията по заетостта и Националният осигурителен институт предоставят по служебен път информация на Изпълнителна агенция „Главна инспекция по труда“, необходима за осъществяване на контрола.

 **§ 5.** Постановлението влиза в сила от 13 март 2020 г.

**Приложение 1 към чл. 2, т. 2**

Списък на сектори и икономически дейности по чл. 2, т. 2, съгласно Класификацията на икономическите дейност (КИД -2008)

|  |  |
| --- | --- |
| **Код по КИД-2008** | **Наименование на позицията**  |
| С | Преработваща промишленост, с изключение на:12 Производство на тютюневи изделия;19 Производство на кокс и рафинирани нефтопродукти;20 Производство на химични продукти;21 Производство на лекарствени вещества и продукти;26 Производство на компютърна и комуникационна техника, електронни и оптични продукти |
| F | Строителство |
| 47 | Търговия на дребно, без търговията с автомобили и мотоциклети[[1]](#footnote-1)\* с изключение на: 47.11 Търговия на дребно в неспециализирани магазини предимно с хранителни стоки, напитки и тютюневи изделия;47.2 Търговия на дребно в специализирани магазини с хранителни стоки, напитки и тютюневи изделия; 47.73 Търговия на дребно с лекарства и други фармацевтични стоки;47.74 Търговия на дребно с медицински и ортопедични стоки; 47.8 Търговия на дребно на открити щандове и пазари;47.9 Търговия на дребно извън търговски обекти |
| 49.3 | Друг пътнически сухопътен транспорт |
| 49.4 | Товарен автомобилен транспорт и услуги по преместване |
| 51.1 | Пътнически въздушен транспорт |
| 55 | Хотелиерство |
| 56.1 | Дейност на ресторанти и заведения за бързо обслужване |
| 56.3 | Дейност на питейни заведения  |
| 58 | Издателска дейност |
| 59.14 | Прожектиране на филми |
| 70.21 | Консултантска дейност по връзки с обществеността |
| 73.11 | Дейност на рекламни агенции |
| 73.20 | Проучване на пазари и изследване на общественото мнение |
| 79 | Туристическа агентска и операторска дейност; други дейности свързани с пътувания и резервации |
| 90 | Артистична и творческа дейност |
| 91 | Други дейности в областта на културата |
| 93 | Спортни и други дейности, свързани с развлечения и отдих |
| 96.04 | Поддържане на добро физическо състояние |

 **МИНИСТЪР-ПРЕДСЕДАТЕЛ:**

 **БОЙКО БОРИСОВ**

**ГЛАВЕН СЕКРЕТАР НА**

**МИНИСТЕРСКИЯ СЪВЕТ:**

 **ВЕСЕЛИН ДАКОВ**

 **ГЛАВЕН СЕКРЕТАР НА МТСП:**

 **МИЛЕНА ПЕТРОВА**

 **ДИРЕКТОР НА ДИРЕКЦИЯ ПООП:**

 **МОМЧИЛ МАСЛАРОВ**

1. \* С работно място в търговски обект на територията на търговски център [↑](#footnote-ref-1)